stanford-oval/wikipedia huggingface dataset:
נטול קפאין

השריית פולי הקפה, הוספת ממיס קפאין והפקת קפה ללא קפאין
עץ עם פולי קפה בקוסטה-ריקה
נטול קפאין הוא תהליך להסרת 97% לפחות של הקפאין מחומרים המכילים קפאין, כגון פולי קפה, פולי קקאו ועלי תה.
הקפאין הוא חומר טבעי המצוי ביותר מ-60 צמחים ותפקידו בצמח הוא לשתק חרקים המנסים לאכול ממנו. הקפאין שייך למשפחת החומרים הממריצים והמשפיעים על מערכת העצבים. בקפה יש לקפאין השפעה חזקה וישירה על הלב ומערכת העצבים, בעוד שבתה, הקפאין מצוי בצירוף עם טיאנין, תרכובת זו הקרויה טאין והיא משפיעה באופן קל יותר על מערכת העצבים, כלי הדם והלב.
סיבות לצריכת מוצרים נטולי קפאין

כעשרה אחוז מכלל צריכת הקפה העולמית היא של שתיית קפה נטול קפאין.
סיבות לצריכת מוצרים נטולי קפאין > אוכלוסיות הצורכות מוצרים נטולי קפאין

נשים בהריון - כדי למנוע עליית הדופק של העובר וירידה במשקלו.
בעלי לחץ דם גבוה המוגבלים במספר כוסות הקפה הרגיל והמבקשים לשתות כוסות קפה נוספות ביום.
בשל הקפאין ישנם הסובלים במתן שתן לעיתים תכופות או דופק לב מואץ. תה או קפה ללא קפאין יכולים לשמש כתחליף.
ישנה אוכלוסייה בקרב צרכני הקפה הסובלת מנדודי שינה לאחר שתיית קפה או תה המכיל קפאין.
תופעת לוואי שכיחה של שתיית קפה היא צרבת או ריפלוקס חומצי. הוכח כי קפה נטול קפאין מקל על כך ומפחית משמעותית את הריפלוקס החומצי בהשוואה לקפה רגיל.
קפאין עלול להשפיע במנגנונים פרמקוקינטיים על תהליך קליטת החומרים של תרופות רבות, כמו תהליכי ספיגה, פיזור התרופה בגוף והפרשתה החוצה. חלק מהתרופות בעייתיות בשילוב עם קפה עקב השפעת הקפאין על האנזים המפרק אותן בגוף – האנזים CYP1A2. כמו כן, קפה עלול להשפיע על מערכות גוף שונות כשהוא בשילוב עם תרופות בעלת השפעה דומה.
תרופות שנמצאו כבעייתיות בשילוב עם קפה או תה המכילים קפאין

אפדרין: משמש בין השאר כטיפול קצר טווח לתסמיני אסתמה ודלקת סמפונות כרונית. הוא מהווה חומר ממריץ, ומאחר וקפאין הוא גם בעל השפעה ממריצה, נטילת קפה בשילוב עם אפדרין עלולה לגרום לעלייה בלחץ הדם ובקצב הלב.
נוגדי דיכאון מקבוצת מעכבי MAO: לאפקט הממריץ של קפאין עלולה להיות השפעה המגבירה את הפעילות הממריצה של תרופות פסיכיאטריות אלו.
פנוברביטל: הקפאין שהוא חומר ממריץ, עלול לפגוע ביעילות תרופה זו המשמשת להשראת שינה ומניעת פרכוסים.
אדנוזין: תרופה להפרעות בקצב הלב. המבנה של מולקולות התרופה ושל מולקולת הקפאין דומה, והקפאין נקשר לקולטנים שאמורים לקלוט את החומר הפעיל בתרופה וחוסם את השפעתה.
אלנדרונט: ממשפחת הביספוספונטים מיועדת לטיפול בדלדול עצם (אוסטיאופורוזיס). הקפה מפחית עד לשיעור של 60% את קצב ספיגת התרופה בגוף, מאחר שהוא חוסם קולטנים לוויטמין D בתאים בוני עצם, שהוא הכרחי לחילוף חומרים תקין של התרופה. לנוטלים אלנדרונט מומלץ להימנע משתיית קפה עם קפאין לפחות שעתיים לפני נטילת התרופה.
תרופות שהשילוב איתן עלול לגרום להרעלת קפאין: אלה בעיקר תרופות אנטיביוטיות מסוימות, תרופות המכילות אסטרוגן, תרופה להורדת לחץ דם והפרעות בקצב הלב ורפמיל (אפואקור, איקפרס, ורקור, ורפבן), תרופות מקבוצת חוסמי תעלות הסידן, סימטידין (טגמט), לריפוי כיבים בקיבה ובתריסריון, התרופות דיפלוקן וטרבינאפין (למיסיל) נגד פטריות וכן התרופה דיסולפיראם המשמשת לגמילה מאלכוהוליזם.
קלוזפין: תרופה פסיכיאטרית שהקפאין מעכב את פירוק התרופה מה שעלול להעלות את רמות התרופה בדם והחמרה בתופעות לוואי.
פלובוקסמין (פבוקסיל): משמשת לטיפול בדיכאון וחרדה מקבוצת SSRI מפורקת על ידי האנזים CYP1A2. צריכת התרופה בשילוב עם קפאין גורמת לפגיעה בפירוק הקפאין ולתופעות אפשריות של הרעלת קפאין.
דיפירידאמול: התרופה משמשת כנוגד קרישה. מאחר שהתרופה משמשת גם במסגרת בבדיקות אבחנתיות לבביות מסוימות, יש חוקרים שממליצים להימנע משתיית קפה לפחות 24 שעות לפני בדיקה הדורשת נטילה של דיפירידאמול.
ליתיום: הקפאין שבקפה משפיע על האצה בספיגת התרופה המשמשת לטיפול בהפרעות פסיכיאטריות. שתיית קפה תחת טיפול בליתיום עשויה לפגוע ביעילות התרופה ולהוביל להחמרה בהפרעה הנפשית.
מדללי דם ונוגדי קרישה (אספירין, וורפארין, קומדין ופלביקס: מאחר שקפה משפיע על האטה בקרישיות הדם, צריכתו בכמויות גדולות עלולה להגביר את השפעתן ולהעלות את הסיכון לדימומים.
תרופות להרחבת סמפונות: קפאין פועל בהשפעתו הביולוגית בדומה לתרופות אלו. כמו כן עלול גם להאט את קצב הפרשתן של חלק מהתרופות מהגוף, כמו תאופילין. לכן מומלץ להימנע משתיית קפאין בשילוב עם מרחיבי סמפונות ובעיקר תאופילין – כששילוב בין השניים עלול להוביל לעלייה ברמות התרופה בדם ועלייה בסיכון לתופעות לוואי וסיבוכים.
תרופות לטיפול בסוכרת: מאחר שקפאין מעלה את רמות הסוכר בדם, הוא עלול להתערב בהשפעות של תרופות לטיפול בסוכרת – שנדרשות כדי להפחית את רמות הסוכר בדם, וכך לפגוע ביעילותן.
שיטות לנטילת הקפאין מהקפה

השיטה של לודוויג רוזליוס ובה משתמשים בחומר בנזן להמסת הקפאין שבפולי הקפה. השיטה הומצאה בשנת 1906 ואינה בשימוש כיום בשל החשש שחומר ההמסה מסרטן.
השיטה הנפוצה ביותר היא בהמסת הקפאין שבפולים ב-מתילן כלוריד או אתיל אצטט, שטיפת פולי הקפה במים ואידוי. חוזרים על הפעולה מספר פעמים וכך מוציאים 96 אחוז קפאין מהפולים.
השיטה של קורט זוסל לפיה ניתן להסיר את הקפאין מפולי הקפה בעזרת פחמן דו-חמצני כשהוא במצב צבירה בין גז לנוזל. בשיטה זו מגיעים להוצאת הקפאין מפולי הקפה בשיעור 96–98 אחוז וגם הטעם והריח נשמרים טוב יותר מהשיטות אחרות. חסרון שיטה זו שמוסרות בה גם תרכובות בקפה המועילות לבריאות.
"מים שווייצרים" ובה הפרדת הקפאין מפולי הקפה נעשית על-ידי שימוש במים ומסנן פחמן פעיל וללא ממיסים כימיים. תהליך זה עוגן בפטנט ופותח בשווייץ בשנות ה-30 של המאה ה-20. לאחר קטיף, הפולים מושרים במים חמים, מה שמאפשר להם להתנפח, לפתוח את הנקבוביות ולשחרר את הקפאין. לאחר מכן המים עוברים סינון שלוכד את הקפאין. את הפולים מחזירים למים ללא הקפאין אך עשירים בטעם והם יספחו חזרה אל פולי הקפה. חוזרים על פעולה זו מספר פעמים עד שמוודאים שכמות הקפאין שנותרה בפולי הקפה היא מזערית. בתהליך זה נשמר טעמו הטבעי של הקפה, מורחקים 99 אחוז מהקפאין שבו וגם שיטה זו ידידותית לסביבה.
נעשו ניסיונות לשימוש בהנדסה גנטית לפיתוח פולי קפה עם כמות מופחתת של קפאין. מכון מחקר אגרונומי (IAC) בברזיל דיווח בשנת 2023 על התקדמות בשלב של פיתוח זן של קפה ערביקה ללא קפאין, מה שיוזיל את עלות יצורו של קפה נטול קפאין וימנע שימוש בתהליכים כימיים. בניסיונות הפיתוח מכליאים זני קפה בעלי כמות קפאין נמוכה ומשנים את ההרכב הגנטי .
השיטה של וויהונג בעל בית הקלייה BlendIn Coffee Club ביוסטון ארצות הברית. לפי שיטה זו הוא משרה את עיסת גרגרי הקפה מסוג לוס נוגאלס בתמיסת קנה סוכר מותסס.
תה נטול קפאין

תה ללא קפאין מופק מחליטת צמחים שאינם מכילים קפאין.החליטות עשויות מעשבי תיבול, פירות, תבלינים ופרחים, כמו קמומיל, מנטה, ג'ינג'ר, רויבוש, עשב לימון, היביסקוס, מליסה.
תה שחור, תה ירוק, תה לבן ותה אולוג קיימים גם כנטולי קפאין והם מכילים כמות מועטה של קפאין.הסרת הקפאין נעשית על-ידי השריית העלים בממס כימי - אתיל אצטט או שימוש בפחמן דו-חמצני נוזלי. הפעולה דורשת שימוש בטמפרטורות גבוהות ובלחץ. תכולת הקפאין לאחר הפעולה היא 2.5%.
בשנת 2018 פורסם כי התגלה זן של תה בר הגדל בסין, במחוז פוג'יאן, שאינו מכיל קפאין.
התנגדות לצריכת נטול קפאין

חשש מחומר שטיפת הפולים מתילן כלוריד שיש הרואים בו מסוכן. חומר זה משמש להסרת צבע, ניקוי והסרת שומנים. בשנת 2024 הוגשה עתירה נגד מנהל המזון והתרופות האמריקאי (FDA) לאסור את השימוש במתילן כלוריד לנטילת הקפאין, בשל החשד שהוא מסרטן.
מחקרים הראו כי שתיית קפה נטול קפאין יוצרת עלייה משמעותית ברמות חומצות השומן בדם המאיצות היווצרות של כולסטרול רע שעלול לגרום לטרשת עורקים.קפה נטול קפאין מופק לעיתים קרובות מפולי רובוסטה, במקום פולי קפה הערביקה הפופולריים יותר, בשל טעמם המעודן. לפולי הרובוסטה יש באופן טבעי תכולת שומן גבוהה יותר מאשר לערביקה.
במבחני כושר גופני הוכח כי ביצועים של מי ששתה קפה עם קפאין עלו על ביצועי שותה קפה נטול קפאין. הקפאין מעורר הפרשת אנדורפינים שמפחיתים כאב ומשפר ביצועים בספורט.
מחקר שנערך בשווייץ, מצא כי לשתיית קפה נטול קפאין יש השפעה דומה על לחץ הדם, כמו שתיית קפה עם קפאין. לכן הסיקו החוקרים כי הקפאין הוא לא גורם להגדלת לחץ הדם, כמו שרבים סוברים. כמובן שנתון זה תלוי בכמות כוסות הקפה שצורך אדם ביום. באופן עקרוני, קפאין עשוי לגרום להתרחבות העורקים ללב ולהגברת זרם הדם ובכך לגרום ללחץ דם גבוה, אך נתון זה נכון בעיקר בטווח המיידי. שתייה ממושכת של 2–3 כוסות קפאין ביום, לדעת החוקרים, אינה גורמת לנזק משמעותי בלחץ הדם או בבריאות
תקנים למוצרים נטולי הקפאין

התקן בישראל דורש תכולת קפאין בקפה נטול קפאין עד 0.1% מהמשקל. לא קיימת דרישה לסימון על אריזות הקפה, כולל נטול הקפאין, מהי תכולת הקפאין בקפה.
התקן בארצות הברית הוא של הסרת 97% לפחות מהקפאין של פולי הקפה.
התקן באיחוד האירופאי, הכולל 27 מדינות, דורש 99.9% של הסרת הקפאין.
יצרני הקפה נטול הקפאין עורכים בדיקות במעבדות כימיות לניטור תכולת הקפאין הקבוע בתקן. ישנן שיטות לבדיקה והן שימוש בכרומטוגרפיה נוזלית (HPLC), וישנה שיטה זולה יותר, מהירה, מדויקת וקלה לשימוש והיא ספקטרוסקופיה (NIR) קרובה לאינפרא-אדום.
שוק הקפה נטול קפאין

חברת מחקרי שוק העריכה בשנת 2024 כי השוק העולמי לצריכת קפה נטול קפאין יצמח מ-19.5 מיליארד דולר בשנת 2022, ל-28.9 מיליארד דולר עד שנת 2030.
ראו גם

קפה
תה
קפאין
השפעות בריאותיות של קפאין.
הערות שוליים

↑  מאיה רוזמן,, ‏האם קפה נטול קפאין מזיק לבריאות? מאיה רוזמן מנפצת את המיתוס, באתר מעריב אונליין, 1 ביולי 2021
↑  Bladder & Bowel UK, Taste the Difference Challenge! – The benefit of decaffeinated tea and coffee - Bladder & Bowel UK, ‏2022-02-23 (באנגלית בריטית)
↑  דן אבן * יעוץ מקצועי: פרופ' אהובה גוליק, אילו מזונות עשויים להיות בעייתיים בשילוב עם תרופות? | כמוני, באתר כמוני - חברים לבריאות
1 2  איך מכינים קפה נטול קפאין?, באתר coffee.narkive.co.il
↑  קולומביה, נטול קפאין, ירוק, באתר אגרוקפה
↑  קפה "נטול" קפאין?, באתר מכון דוידסון לחינוך מדעי, ‏2018-09-02
1 2  Rosie, תה נטול קפאין - אילו סוגי תה הם נטול קפאין באופן טבעי?, באתר כל החדשות על קפוסולות קפה, ‏2022-03-17
1 2   צריכת הקפה בארה"ב זינקה ב-34% תוך עשור, אבל למה פתאום כולם שותים נטול?, באתר הארץ, 28 באפריל 2024
↑  סגולותיו של התה | ד"ר שרה קפלן, ‏2019-01-01
↑  תה ללא קפאין - כל מה שרציתם לדעת | עולם התה, באתר www.tea-world.co.il
↑  Ji-Qiang Jin, Yun-Feng Chai, Yu-Fei Liu, Jing Zhang, Ming-Zhe Yao, Liang Chen, Hongyacha, a Naturally Caffeine-Free Tea Plant from Fujian, China, Journal of Agricultural and Food Chemistry 66, 2018-10-31, עמ' 11311–11319 doi: 10.1021/acs.jafc.8b03433
↑  CNN Newsource staff, Decaf coffee is not safe for human consumption, health advocacy group warns, https://www.wfsb.com, ‏2024-04-06 (באנגלית)
↑  pause, על קפה נטול קפאין, באתר פאוזה | PAUZA, ‏2017-08-29
↑  Latest News - nationwidecoffee.co.uk, www.nationwidecoffee.co.uk (באנגלית)
↑  מאיה רוזמן, נטול קפאין פחות בריא: 5 עובדות מפתיעות על קפה, באתר ynet, 20 בפברואר 2019
↑  טל עזר, נטול קפאין זה לא אומר נטול מצב-רוח, באתר בא-במייל, ‏2011-09-05
↑  מכון התקנים פרק ג', בדיקות, שיטות ודרישות
↑  Wayback Machine, web.archive.org
סוזי קוואטרו

| --- | --- |

סוזי קוואטרו בהופעה בהולנד (2017)
 לידה:  3 ביוני 1950 (בת 74) דטרויט, מישיגן, ארצות הברית
 שם לידה:  סוזן קיי קוואטרו
 מוקד פעילות:  ארצות הברית 
 תקופת הפעילות:  מ-1973
 סוגה:  רוקנרול, רוק קלאסי, פופ רוק, גלאם רוק
 סוג קול:  מצו-סופרן 
 שפה מועדפת:  אנגלית 
 כלי נגינה:  גיטרה בס
 חברת תקליטים:  מרקורי רקורדז (אנ') ראק רקורדז (אנ')
 שיתופי פעולה בולטים:  להקת "הפלז'ר סיקרז" (אנ'), כריס נורמן (אנ')
 בן או בת זוג:  Len Tuckey (1976–1992) Rainer Haas (1993–?) 
 האתר הרשמי
 פרופיל ב-IMDb
 
סוזי קוואטרו (באנגלית: Susan Kay Quatro; נולדה ב-3 ביוני 1950) היא זמרת, כותבת שירים, גיטריסטית ושחקנית אמריקאית היוצרת מוזיקה ושרה מאז 1973. בין הנשים הראשונות שהופיעו כנגניות גיטרה בס. הוציאה לאור 37 אלבומים (18 אלבומי אולפן, 17 אלבומי אוסף ו-2 אלבומי הופעות חיות) ומכרה כ-50 מיליון עותקים מהם ברחבי העולם. על אף מוצאה האמריקאי פעלה בעיקר באנגליה ושיריה זכו להצלחה בעיקר באירופה ובאוסטרליה.
ביוגרפיה

סוזי קוואטרו נולדה ב-1950 בדטרויט שבמישיגן לארט (Art) והלן (Helen) קוואטרו. מוצאו של סבה מצד אביה היה איטליה שם היה שם המשפחה "קוואטרוקי" (Quattrocchi) ומוצא האם מהונגריה. בנוסף לסוזי נולדו להורים עוד 3 בנות ובן. כמו כן שימש בית ההורים בית אומנה למספר ילדים נוספים.
אביה, שעבד בחברת ג'נרל מוטורס היה מוזיקאי חצי מקצועי שניהל להקה משלו בשם "הטריו של ארט קוואטרו" (Art Quatro Trio). אווירה מוזיקלית זו השפיעה על כל ילדי המשפחה וסוזי קיבלה מגיל צעיר חינוך מוזיקלי והתאמנה בנגינה בפסנתר וכלי הקשה כשהכלי הראשון שלה היה תופי בונגו ואף הצטרפה להופעות של הלהקה של אביה. בהמשך לימדה את עצמה לנגן בגיטרה בס. לדבריה, היא הושפעה בתקופה זו, מבחינה מוזיקלית, מאלביס פרסלי ובילי הולידיי ומבחינת הופעה בימתית מהזמרת מרי ווייס (אנ').
האווירה המוזיקלית בבית השפיעה גם על אחיה הבכור של סוזי, מייקל קוואטרו (אנ') (יליד 1943), שעסק אף בכתיבת מוזיקה ובהופעות.
קריירה מוזיקלית > "הפלז'ר סיקרז"

ב-1964 הוזמנה סוזי, על ידי אחותה פטי קוואטרו, להצטרף ללהקת בנות שזה עתה הוקמה, "הפלז'ר סיקרז" (אנ'). בלהקה היו חברות, בנוסף לסוזי ואחותה פטי, גם אחות נוספת, ארלן, וכן שתי חברות של פטי.
סוזי שימשה כזמרת ונגנית גיטרת הבס והלהקה הופיעה בבארים ומועדונים בדטרויט כשהבנות לבושות בצורה פרובוקטיבית ואף צברה קהל מעריצים בעיר. האח מייקל קוואטרו (אנ') לקח על עצמו את התפקיד של ניהול הלהקה.
הלהקה פעלה תחת השם "הפלז'ר סיקרז" עד 1968 ובתקופה זו הקליטה 3 סינגלים כשרק שניים מהם יצאו לאור:
1966 - Never Thought You'd Leave Me (צד א'), What a Way to Die (צד ב')
1968 - Light of Love (צד א'), Good Kind of Hurt (צד ב')
ב-1969 שינתה הלהקה את שמה ל"קריידל" (Cradle) ובמקביל עזבה ארלן קוואטרו את הלהקה ואחות אחרת (ננסי קוואטרו) הצטרפה במקומה. בהרכב זה המשיכה הלהקה להופיע אך לא הקליטה חומרים חדשים ועד 1971 התפרקה.
קריירה מוזיקלית > החוזה עם מיקי מוסט

בתקופת ההופעות של סוזי, במסגרת להקת "קריידל", נכח באחת מהופעות המפיק המוזיקלי הבריטי מיקי מוסט (אנ') שהתרשם במיוחד מסוזי. מוסט, שפתח באותה תקופה חברת הקלטות בשם ראק רקורדז (אנ'), חיפש להחתים כוכבים חדשים לחברתו. מוסט שיכנע את סוזי לפתח את יכולותיה כזמרת סולו וב-1971 היא עברה לאנגליה שם החלה לשפר את יכולותיה בנגינה ושירה.
מ-1972 החל מוסט לפרסם סינגלים שכתבה ושרה סוזי ובמקביל פעלו השניים לבנות להקת ליווי להופעותיה. באותה שנה עלתה סוזי על הבמה כחימום למסע ההופעות של להקת ת'ין ליזי ושל להקת סלייד.
ב-1973 הוציאה סוזי סינגל שהכיל את השיר "כן דה כן" (אנ'). שיר זה זכה להצלחה ברבות ממדינות אירופה והעולם ובחלקן אף הגיע לראשות מצעדי הפזמונים (אוסטרליה, גרמניה, שווייץ, בריטניה) ואף זכה ב"סינגל כסף" בבריטניה. בהמשך אותה שנה הוציאה סוזי עוד מספר סינגלים מצליחים.
בשלהי 1973 הוציאה סוזי את אלבום האולפן הראשון שלה "Suzi Quatro" (אנ') שכלל מספר להיטים שהוצאו מוקדם יותר באותה שנה. האלבום ספג ביקורת צוננת וזכה לפופולריות רק באוסטרליה.
ב-1974 הוציאה סוזי את אלבומה השני "Quatro" (אנ') שגם הוא זכה להצלחה בעיקר באוסטרליה. ב-1975 יצא האלבום השלישי "Your Mamma Won't Like Me" (אנ') שגם הוא לא זכה להצלחה רבה. בתחילת 1977 הוציאה סוזי את אלבומה הרביעי "Aggro-Phobia" (אנ') שדישדש גם הוא במצעדים.
לאחר סדרת האלבומים שלא הצליחו הוציאה סוזי לאוויר מספר סינגלים מוצלחים כשהידוע והמוצלח שבהם היה דואט בשם "Stumblin' In" (אנ') שביצעה סוזי עם הזמר כריס נורמן. הסינגל הגיע לעשיריה הראשונה במצעדים במדינות רבות (כולל ארצות הברית). שירים אלו נכללו באלבומה החמישי של סוזי "If You Knew Suzi..." (אנ') שיצא ב-1978 אך גם אלבום זה זכה להצלחה פושרת.
ב-1979 הוציאה סוזי את אלבומה השישי "Suzi ... and Other Four Letter Words" (אנ') שזכה להצלחה מועטה.
קריירה מוזיקלית > החוזה עם מייק צ'פמן

ב-1980 הסתיים החוזה של סוזי עם מיקי מוסט והיא חתמה על חוזה חדש עם מייק צ'פמן (אנ') בעל חברת ההקלטות Dreamland records.
בשלהי אותה שנה הוציאה סוזי את אלבומה השביעי "Rock Hard" (אנ') שזכה להצלחה רק באוסטרליה. עם זאת, שימשו שירי אלבום זה כפסקול הסרט "טיימז סקוור" (אנ') שיצא לשוק באותה שנה.
באותה שנה הוציאה חברת התקליטים אלבום אוסף של סוזי "Suzi Quatro's Greatest Hits" שזכה להצלחה בבריטניה והגיע למקום 4.
קריירה מוזיקלית > בדרך עצמאית

ב-1981 התפרקה חברת ההקלטות Dreamland records בה הייתה סוזי חתומה והיא יצאה לדרך עצמאית והחלה להוציא סינגלים של שירים שכתבה בעצמה.
ב-1982 הוציאה את אלבומה התשיעי "Main Attraction" (אנ') שהתקבל בקרירות בקרב הקהל ולא הגיע למצעדים.
בשנים שלאחר מכן שיתפה סוזי פעולה עם זמרים ולהקות שונים וביניהם ברונסקי ביט, הקינקס, אדי וההוט רודז (אנ') ואחרים והופיעה במופעים שונים (וביניהם מופעי צדקה).
ב-1986 השתתפה סוזי בהקלטת אלבום מיוזיקל "Annie Get Your Gun" (אנ') שהיה וואריאציה למחזמר מ-1946 "אנני אוקלי אשת לפידות". בהפקה זו שיחקה סוזי את התפקיד הראשי "אנני אוקלי".
על אף שורת הכשלונות המסחריים המשיכה סוזי ליצור שירים ולהפיק אלבומים במהלך שנות ה-90 ולאחריהן. בנוסף לצוות הנגנים הקבוע שלה עבדה סוזי בתקופה זו עם נגנים ומלווים מוזיקליים נוספים. ב-1990 הוציאה את אלבומה העשירי "Oh, Suzi Q." (אנ'). ב-1995 יצא אלבומה ה-11 "What Goes Around – Greatest & Latest" (אנ'). ב-1998 יצא אלבומה ה-12 "Unreleased Emotion" שכלל שירים חדשים כמו גם מספר שירים שהוקלטו בשנות ה-80. ב-1999 הוציאה סוזי את אלבומה ה-13 "Free the Butterfly" (אנ') בשיתוף פעולה עם התרפיסטית שירלי רודן (Shirlie Roden). אלבום זה התאפיין במוזיקה שקטה ו"רוחנית" יותר ושיקף את נטייתה של סוזי, באותה תקופה, לעולמות הרוחניים.
לאחר התקופה הפוריה של שנות ה-90 עשתה סוזי הפסקה עד 2006 אז יצא האלבום ה-14 שלה "Back to the Drive" (אנ') בו חזרה סוזי אל הרוק הכבד. ב-2011 הוציאה סוזי את אלבומה ה-15 "In the Spotlight" (אנ') בו שילבה שירים חדשים וביצועים חדשים לשירים ותיקים. ב-2017 הוציאה את אלבומה ה-16 "Quatro, Scott & Powell" (אנ') בו שיתפה סוזי פעולה עם אנדי סקוט (אנ') (מלהקת "ד'ה סוויט" (אנ')) ודון פאוול (אנ') (מלהקת סלייד).
קריירה בימתית

"ימים מאושרים": בשנים 1977 עד 1979 הופיעה סוזי בתפקיד משנה בקומדיית המצבים "האפי דייז" (בעונות החמישית והשישית). בסדרה זו גילמה תפקיד של רוקרית ואחותה של אחת מגיבורות הסדרה. מפיק התוכנית, גארי מרשל, התלהב ממנה וקיבל אותה ללא מבחני קבלה ובעקבות הפופולריות של הדמות אף הציע לה סדרת ספין אוף משלה שנדחתה על ידי הכוכבת.
"מיינדר": ב-1982 הופיעה בתפקיד מוזיקאית בסדרה הבריטית "מיינדר" (אנ').
"דמפסי ומייקפיס": ב-1985 הופיעה סוזי בעונה השנייה של הסדרה "דמפסי ומייקפיס" (אנ').
"אנני אוקלי": ב-1986 הופיעה בתפקיד הראשי של אנני אוקלי בהצגה "אנני טלי את אקדחך" (אנ') בלונדון.
"טלולה בנקהד": ב-1991 הופיעה בתפקיד ראשי במוזיקל, שהייתה שותפה לכתיבתו, על חייה של השחקנית האמריקאית טלולה בנקהד (אנ').
"פשוט נהדרת": ב-1994 שיחקה כאחות רפואית בסדרת הקומדיית המצבים הבריטית פשוט נהדרת.
"BBC": החל מ-2005 הנחתה תוכניות רדיו של הBBC שעסקו ברוק אנד רול בשם "רוקינג עם סוזי ק." (אנ') ו"עורי סוזי הקטנה" (Wake Up Little Suzi).
"בוב הבנאי": ב-2006 תרמה סוזי את קולה לסרט האנימציה בוב הבנאי.
"רוק סקול": ב-2006 הופיעה בתפקיד אורח, כמדריכת נגינה בגיטרה, בסדרה הבריטית "רוק סקול" (אנ') בכיכובו של ג'ין סימונס.
משפחתה

ב-1976 נישאה סוזי למוזיקאי הבריטי לן טאקי (אנ') שהיה בין המלווים המוזיקליים שלה. לזוג נולדו 2 ילדים (לאורה וליאונרד). בני הזוג התגרשו ב-1992.
ב-1993 נישאה בשנית למקדם המכירות הגרמני ריינר האאס (Rainer Haas).
אחייניתה (הבת של אחותה ארלן) היא השחקנית שרילין פן.
פרסים ואותות הערכה

ב-2011 נבחרה להיכל התהילה של הרוק אנד רול של מישיגן.
ב-2012 נבחרה להיכל התהילה של הרוק אנד רול של דטרויט.
ב-2016 הוענק לה תואר דוקטור לשם כבוד במוזיקה מטעם אוניברסיטת "אנגליה רסקין" (אנ').
ב-2019 יצא לאקרנים באוסטרליה סרט בשם "Suzi Q" על חייה המוזיקליים של סוזי.
בין 1973 ל-1980 נבחרה 6 פעמים לאחד משלושת המקומות הראשונים, בתחום המוזיקה הנשית, על ידי מגזין "בראבו" (אנ') והוענק לה פרס "בראבו אוטו" (אנ').
ב-2009 בחר בה ה-BBC לאחת מ-12 "מלכות הפופ" האנגליות.
הערות שוליים

↑  פירוש השם באיטלקית הוא "4 עיניים" או "ממושקף"
↑  בשם הלהקה היה משחק מילים בין שם המשפחה קוואטרו=ארבע לבין הטריו=שלוש
↑   הדואט של סוזי קוואטרו וכריס נורמן "Stumblin' In", סרטון  באתר יוטיוב
↑  לדברי מרשל הוא התלהב כשראה פלקט של סוזי על קיר חדרה של בתו
↑  הקלטת האלבום הייתה לאחר שלן וסוזי התגרשו
↑  לאורה טאקי היא בתם של סוזי קוואטרו ולן טאקי
↑  בטקס עצמו לא יכלה סוזי להשתתף לאחר ששברה את רגלה מוקדם יותק במהלך הופעה בקייב
| --- | --- |
בקרת זהויות :  PLWABN: 9810655811305606  BnF: cb139344313 (data)  GND: 134490118  ISNI: 0000 0003 6858 6418  LCCN: n95049536  LNB: 000097105  MusicBrainz: 2c16cb3f-e85f-4158-889f-ffc038f5792d  NKC: xx0020910  VIAF: 34646864   WorldCat (עם VIAF): 34646864 
להקת "הפלז'ר סיקרז". סוזי עומדת מימין
סוזי ולהקת הליווי שלה בשנות ה-70 (משמאל לימין: לן טאקי, אליסטר מקנזי ודייב ניל) (1973)
סוזי קוואטרו בהופעה בקנברה (אוסטרליה ב-2007
סוזי קוואטרו בהופעה בגרמניה ב-2011
מטפסי הרים

ערך זה עוסק בסרט הנפשה קצר שהופק על ידי וולט דיסני הפקות. אם התכוונתם למי שעוסק בספורט של טיפוס הרים, ראו .
| --- | --- |

פתיח הסרט
 בימוי:  דייוויד הנד
 הופק בידי:  וולט דיסני
 מדבבים:  וולט דיסני קלרנס נאש פינטו קולביג
 מוזיקה:  אלברט היי מאלוט
 אנימטור:  יו פרייזר נורם פרגוסון דיק הומר גרים נטוויק ביל רוברטס מרווין וודוורד האולי פראט
 מדינה:  ארצות הברית ארצות הברית
 חברת הפקה:  וולט דיסני הפקות
 חברה מפיצה:  יונייטד ארטיסטס
 הקרנת בכורה:  25 ביולי 1936
 משך הקרנה:  8 דקות
 שפת הסרט:  אנגלית
 סוגה:  סרט קצר, סרט הנפשה, סרט לכל המשפחה, סרט מוזיקלי
 דף הסרט ב־IMDb
מטפסי הרים (באנגלית: Alpine Climbers) הוא סרט הנפשה קצר אמריקאי משנת 1936 שהופק על ידי וולט דיסני הפקות והופץ על ידי יונייטד ארטיסטס. הסרט, שבוים על ידי דייוויד הנד, הועמד בפסטיבל הסרטים של ונציה שנה לאחר מכן. זהו הסרט הקצר ה-86 בסדרת סרטי "מיקי מאוס" שיצאו לאקרנים והשביעי באותה שנה.
עלילה

מיקי מאוס, דונלד דאק ופלוטו יוצאים לטיפוס הרים בהרי האלפים. מיקי מוביל את השיירה, שר יודל ומטפס על קיר אנכי עם גרזן הקרח שלו, דונלד, קשור למיקי ומטפס אחריו גם, שר יחד עם מיקי בקולו הצורמני ופלוטו תלוי על קצה החבל. לאחר הטיפוס, החבורה מנצלת את ההזדמנות כדי לשוטט בהר. מיקי קושר את פלוטו לסלע ודונלד קוטף פרחי אדלווייס ונתקל בעז הרים צעירה האוכלת לו את הפרחים, מה שמרתיח מאוד את דונלד. מיקי מוצא קן של נשרים ולוקח משם את הביצים, בתקווה לאכול אותן מאוחר יותר. אך נקבת הנשר מופיע לפתע ותוקפת אותו. מיקי משליך עליה את הביצים, אשר בוקעות ברגע שפוגעות בה. בעוד הגוזלים שזה עתה בקעו תוקפים את מיקי, אחת הביצים נופלת על ראשו של פלוטו. הביצה עד מהרה נבקעת וממנה יוצא גוזל, גדול יותר מאחיו, ומתעלל ומתגרה בפלוטו עד שהאחרון נופל מההר, עם הסלט שאליו הוא קשור, ומוצא את עצמו קבור בשלג. כלב ההצלה מזן סן ברנרד, עם חבית אלכוהול תלויה על צווארו, יוצא ממלונתו, שעליה צלב אדום, ושולה את פלוטו הכחול מקור מבין השלג. הכלב האומלל מקבל אלכוהול כדי לחמם ולהחיות אותו, אך הוא משתכר ומתחנף לכלב ההצלה לעוד לגימה.
במרומי ההר, דונלד דולק אחרי העז הקטנה עד שהיא נכנסת למערה. דונלד נכנס אחריה ולאחר קרב קצר שולף מתוך המערה את האבא של העז, שאינו שמח מהעובדה שדונלד מתעלל בצאצא שלו. דונלד מבין את מר גורלו ומעמיד פנים שלא כלום בעודו נמלט בנונשלנטיות. אבא עז נוגח בדונלד פעם אחר פעם, אך הברווז העקשן מחליט לנגוח חזרה, ואכן מצליח להביס את יריבו. מיקי, עדיין נאבק בגוזלים, משתמש בחבל שלו בתור לאסו ותופס את האם. לאחר כמה הרפתקאות באוויר, מיקי ודונלד, שנחלץ להצילו, מוצאים את עצמם מתרסקים על מלונתו של כלב ההצלה. השניים מגיחים משם רק בכדי לראות את פלוטו וחברו החדש שתויים ומייללים לאחר שריקנו את החבית.
דמויות ומדבבים

מיקי מאוס – וולט דיסני
דונלד דאק – קלרנס נאש
פלוטו – פינטו קולביג
הסרט הופץ בישראל בדיבוב עברי, כשעל מלאכת הדיבוב הייתה אחראית שפרירה זכאי.
טריוויה

סרט זה כולל סצנה מפורסמת עם כלב הצלה מזן סן ברנרד בעל חבית סביב צווארו, מיתוס שמקורו מציורו המפורסם של האמן אדווין לנדסייר. הכלב שמופיע בסרט, שנוצר על ידי ג'ו גרנט, הופיע שוב בשלהי שנת 1936, בסרט הקצר "עוד חתלתולים" מסדרת סרטי "סימפוניות טיפשיות". לאחר מכן, הוא הפך לבוליבר, כלב המחמד של דונלד דאק.
נושא הסרט שאוב מחייו של וולט דיסני עצמו, שהיה מוקסם מהרי האלפים ובין השאר משווייץ.
הסרט משמש בתור שלב במשחק הווידאו "Epic Mickey".
מייק בן ארי

מיכאל (מייק) בן ארי (שם לידה: מייקל דייוויד גרינפלד; באנגלית: Michael David Greenfield) הוא יועץ השקעות ישראלי אמריקאי אשר הורשע בהונאת משקיעים בהיקף של 600 מיליון שקל שגויסו מלמעלה מאלף משקיעים ממדינות שונות כשהעיקרית מביניהן היא מדינת ישראל וזאת במשך 18 שנה עד שנתפס.
ביוגרפיה

נולד בשנות ה-60 בלוס אנג'לס, קליפורניה שבארצות הברית. אביו היה שופט ועורך דין. אימו, אליס גרינפלד, פעילה חברתית. לבן ארי גם שני אחים, האחד עורך דין והשני סוחר בניירות ערך.
כשהיה בתיכון יצא לטיול בישראל עם בני כיתתו.
ב-1979 הצטרף לארגון "תנועה לציונות מגשימה" ועלה לישראל עם חברו הטוב נחום איזנשטט. עם עלייתו שינה שם את משפחתו מגרינפלד לבן ארי.
הצטרף לקיבוץ דגניה ב' ועבד ברפת.
שירת בצבא והוצב ברצועת הביטחון. לאחר שירותו הצבאי עשה תואר שני במנהל עסקים באוניברסיטת תל אביב.
העסק הראשון שהקים היה באולינג. לאחר מכן עבד בשופרסל כמנהל, ומשם עבר לעבוד באגף השיווק של בנק לאומי. עבודתו האחרונה הייתה סוכן השקעות בחברת "פיוניר", עד שפנה לדרך עצמאית.
בשנת 2000 הקים עם אחיו, לארי גרינפלד, את חברת EGFE ‏ (Ever Green Fields Enterprises) לזכר אביהם.
באותה השנה התחתן עם ורד וכשלוש שנים לאחר מכן הורשע בתקיפתה ונידון לעבודות שירות. ב-2007 הם קנו בית ברמת באביב ובסמוך לכך הודיעו על גירושים, כשנכסים הרשומים על שמו עוברים לידיה.
ב-2018 הרשות לניירות ערך פתחה נגדו חקירה סמויה. במאי 2021 הוא נחקר באזהרה, שוחרר בערבות של 2 מיליון שקל והוטל עליו צו עיכוב יציאה מהארץ. אך הוא הפר את תנאי השחרור שלו ונמלט לטורקיה מנמל התעופה בן-גוריון באמצעות דרכונו של חברו נחום תוך שהוא מתחזה אליו. משם טס בזהות בדויה לסרביה.
בינואר 2022 נמצא אחיו, לארי גרינפילד, ללא רוח חיים בלאס וגאס. במסגרת הפרשה לארי עצמו נחקר אף הוא ברשות לניירות ערך.
בדצמבר 2022 מייק נתפס בבוסניה לאחר שניסה לחצות את הגבול חזרה לסרביה. הוא נעצר ומשם הוסגר לישראל.
מייק הודה והורשע בהונאת משקיעים בהיקף של 600 מיליון שקל במסגרת הסדר טיעון.
הוא מיוצג בידי עורך הדין איתן פינקלשטיין ומכונה באמצעי התקשורת "מיידוף הישראלי".
בספטמבר 2024 גזר בית המשפט המחוזי בתל אביב שמונה שנים ותשעה חודשי מאסר וכן שנת מאסר על תנאי לבן ארי.
ראו גם

הונאת פונזי
הערות שוליים

↑  לירן לוי, פרשת "מיידוף הישראלי": הוסגר לישראל החשוד בהונאת משקיעים במיליונים, באתר ynet, 25 בדצמבר 2022
↑  שמונה שנים ותשעה חודשי מאסר בפועל על מייק בן-ארי בעבירות הונאת משקיעים